OpenLLM-France/wikimedia huggingface dataset:
# Tapping

El tapping (també conegut com a fingertapping) és una tècnica instrumental dels instruments de corda. Aquest és executat utilitzant els dits de la mà de la pua per pressionar les cordes sobre el masteler de l'instrument, fent sonar les notes. El tapping és una tècnica molt antiga dels instruments de corda. Per exemple el saz (instrument tradicional turc es toca amb aquesta tècnica). També hi ha exemple de tapping en dues mans en una pel·lícula del 1932 en la que es grava a Jimmie Webster tocant l'ukelele.
El tapping usualment incorpora pull-offs i hammer-on (lligats), on els dits de la mà esquerra també toquen, sent en la mateixa corda, i podent així tocar diverses notes per pols.
En el rock un dels primers guitarristes que va ser gravat utilitzant el tapping a dues mans, fou Steve Hackett, de Genesis. Un altre pioner en aquesta tècnica en el rock i rock dur fou Ritchie Blackmore. Entre d'altres, alguns dels artistes que van utilitzar la tècnica foren: Brian May ex-guitarrista de Queen i Harvey Mandel, ex Canned Heat van utilitzar aquesta tècnica, així com Eddie Van Halen guitarrista de Van Halen, Stanley Jordan i Steve Lukather.

## Referències

* ↑ Youtube, Erdal Erzincan and Erol Parlak are playing an Azeri tune using the selpe technique.
* ↑ Youtube, Roy Smeck tapping in the 1932 film Club House Party
* ↑ «Jimmie Webster Two Handed Tapper and The Father of "The Touch System"» (en anglès). Arxivat de l'original el 2014-09-26. [Consulta: 1r febrer 2017].
* ↑ Youtube, Steve Hackett
* ↑ the highway star, Ritchie Blackmore Interview
* ↑ George Lynch Interview, Metal Den, Març 2009
* ↑ Sanchez, Abel. Van Halen 101.
Viccionari
# Antoni Castell de Pons

Antoni Castell de Pons (Esparreguera, 11 de març de 1819 - Barcelona, 1888) fou un tenor, advocat, polític i viti-vinicultor català.

## Biografia

Fill de Francesc Castell i Posas i d'Isabel de Pons, estudià batxillerat a Cervera i dret a València, on adquirí formació musical, formant part dels concerts del Liceo Valenciano.
Debutà al Liceo Artístico de Madrid amb Norma (1842) i, posteriorment, interpretà Il barbiere di Siviglia i Otello, de Rossini. Durant aquesta època va acumular un gran èxit, arribant a cantar amb Pauline Viardot i a ser reconegut per Luis Carmena y Millán com «un indiscutible talento». El 1843 tornà a Esparreguera per ocupar, durant un breu temps, un càrrec polític.
Es traslladà a París el 1845, on va conèixer el famós baríton Giorgio Ronconi, que li va oferir la possibilitat de cantar en les altes esferes filharmòniques de la ciutat, assolint un èxit brillant. Aquell mateix any se li ofereix l'oportunitat d'estrenar l'òpera Boabdil de Saldoni a Madrid però es va descartar a causa de la impossibilitat d'assolir les dures condicions que va imposar. El 1846, viatjà a Milà, on perfecciona la seva tècnica de cant amb Lamperti, per consell del tenor Giovanni Battista Rubini. Sota el pseudònim de "Palma", va interpretar l'òpera I falsi moneteri a Alexandria i, a conseqüència de l'èxit d'aquesta, va ser contractat al Teatre Ducal de Parma per interpretar Ernani de Verdi. Posteriorment, va actuar a Venècia, Udine i Rovigo, entre d'altres.
De retorn a Barcelona el 1848, va cantar Gemma di Vergy al Liceu amb una gran satisfacció del públic i la crítica. Durant la temporada següent es trasllada a Madrid per cantar al Teatro del Real Palacio, on estrena Ildegonda d'Emilio Arrieta amb l'aprovació de la crítica i, fins i tot, de la mateixa reina Isabel II, que obsequià amb regals els cantants de la representació. Tres anys més tard, estrenà La stranlera de Bellini.
El 1852 es va casar amb Dolors Vraux i Codolar.
Fou diputat provincial i diputat a les corts del Partit Conservador per Igualada a les eleccions generals espanyoles de 1876, i més tard, director general d'Agricultura, Indústria i Comerç.
Com a vinicultor va participar amb èxit a les exposicions de Barcelona (1874, 1877), Madrid (1857, 1874, 1877), París (1867), Viena (1873) i Filadèlfia (1876). El 1878 publicà una Cartilla ilustrada de viticultura y arte de elaborar y tratar debidamente los vinos.

## Referències

* ↑ «Noticias generales». La Iberia, 18-01-1888, pàg. 2.
* 1 2 AHPB, notari Constantí Gibert, manual 1.261/23, f. 471-477, 17-06-1852. Capítols matrimonials entre Antoni Castell i de Pons i Dolors Vraux i Codolar.
* ↑ «Antoni Castell de Pons». Gran Enciclopèdia Catalana. Barcelona: Grup Enciclopèdia Catalana.
* ↑ Emili Giralt i Raventós. Vinyes i vins: Mil anys d'història. Universitat de Barcelona.

## Bibliografia

* Cortizo, Mª Encina. «Castell de Pons, Antonio [Antoni]». A: Diccionario de la Música Española e Hispanoamericana, vol. 1. Madrid: SGAE, 1999-2002, p. 324-325.

## Enllaços externs

* «Antonio Castell de Pons». Db-e. Real Academia de la Historia.
# Grua coronada collgrisa

La grua coronada collgrisa o grua coronada de coll gris (Balearica regulorum) és una espècie d'ocell de la família dels grúids (Gruidae) que habita aiguamolls i praderies humides d'Àfrica Occidental i Meridional, al sud d'Uganda i de Kenya, Tanzània, est de la República Democràtica del Congo, Ruanda, Burundi, Angola, Malawi, Moçambic, nord de Namíbia i de Botswana, Zimbàbue i est de Sud-àfrica. Tot i el nom de Balearica, no hi ha cap indici que aquesta espècie hagi estat mai a les Balears.

## Referències

* ↑ Grua coronada grisa al Diccionari dels Ocells del Mon
* ↑ Grua coronada de coll gris a CERCATERM Rev. 14/02/2012
* ↑ «El misterio de las grullas insulares». Diario de Ibiza, 28-12-2019 [Consulta: 29 agost 2020].
# Francisco Higino Carneiro

Francisco Higino Carneiro (Libolo–Calulo, Kwanza-Sud, 8 de juliol de 1955) és un polític i militar angolès, que en 2008 fou nomenat governador de la província de Luanda. Graduat a l'Acadèmia Militar de Frunze, va ser junt amb els seus companys "alts generals" João Maria de Sousa, Hélder Vieira Dias, Roberto Leal Monteiro, i Kundi Paihama, va ser un dels caps militars que ocuparen càrrecs ministerials per al Moviment Popular per l'Alliberament d'Angola, el partit polític que ha governat Angola des que va obtenir la seva independència de Portugal en 1975.
Carneiro va formar part de la llista nacional del MPLA en les eleccions parlamentàries de setembre de 2008. El MPLA va guanyar per una aclaparadora majoria a l'Assemblea Nacional.

## Referències

* ↑ Angola/Cunene: Public works minister guarantees houses for flood victims (reliefweb.int)
* ↑ "Angola’s Economy Run By Presidential Daughters And Generals", July 2008 (thesouthernafrican.com)
* ↑ http://www.africafiles.org/article.asp?ID=16918 Arxivat 2012-07-16 at Archive.is] "Private security companies and a parallel State in Angola" (africafiles.org)</
* ↑ "Eleições: Lista integral dos candidatos do MPLA, antigo PM Marcolino Moco fora, nova cara Akwá" Arxivat 18-8-2008 a Wayback Machine., Angola Xyami, July 5, 2008 (portuguès)
* 1 2 List of deputies elected in the 2008 election Arxivat 2008-09-19 a Wayback Machine., CNE website (portuguès)
* ↑ Perfil al web de l'Assemblea Nacional
# Merychyus

Merychyus és un gènere extint de mamífers artiodàctils de la família dels mericoidodòntids que visqueren a Nord-amèrica durant el Miocè, fa entre 10,3 i 23 milions d'anys. Se n'han trobat restes fòssils al Canadà, els Estats Units i Mèxic. Tenien les potes llargues i estaven dotats de dents de corona alta que els servien per pasturar. Eren unes de les preses més habituals de l'amficiònid Daphoenodon, com ho indica el fet que la meitat dels ossos trobats en caus de Daphoenodon al Monument Nacional de les Capes Fossilíferes d'Agate pertanyen a Merychyus.

## Referències

* 1 2 3 Entrada «Merychyus» de la Paleobiology Database (en anglès). [Consulta: 17 juliol 2023].
* ↑ Prothero, 2017, p. 174.
* ↑ Hunt Jr, R.M.; Skolnick, R.; Kaufman, J., 2019. The Carnivores of Agate Fossil Beds National Monument.

## Bibliografia

* Prothero, D. R. The Princeton Field Guide to Prehistoric Mammals (en anglès). Princeton University Press, 2017. ISBN 978-0-691-15682-8.
# Ivànivka (Saki)

Ivànivka - Іванівка (ucraïnès) - és un poble a la República Autònoma de Crimea a Ucraïna, que el 2014 tenia 2.055 habitants. Pertany al districte rural de Saki.

## Referències

* ↑ «Приказ Минкомсвязи России «О внесении изменений в Российскую систему и план нумерации, утверждённые приказом Министерства информационных технологий и связи Российской Федерации от 17.11.2006 № 142»» (en rus). Минкомсвязь России. Arxivat de l'original el 2017-07-05. [Consulta: 24 juliol 2016].
* ↑ «Новые телефонные коды городов Крыма». Крымтелеком. Arxivat de l'original el 2016-05-06. [Consulta: 24 juliol 2016].
# Hipoxèmia

La hipoxèmia és una disminució anormal de la pressió parcial d'oxigen a sang arterial. No s'ha de confondre amb hipòxia, una disminució de la difusió d'oxigen en els teixits.

## Causes

Les causes de la hipoxèmia poden ser causades per diferents factors:
* Disminució de la pressió inspirada d'oxigen (PIO₂). És dependent de la pressió atmosfèrica i el contingut d'oxigen en l'aire respirat (fracció inspirada d'oxigen).
* Hipoventilació. És una respiració deficient per ser molt superficial i/o molt lenta, causant deficiència de la funció pulmonar i sempre provoca un augment de la pressió parcial de CO₂. Pot passar amb pulmons sans, com és el cas d'obstrucció per cos estrany, debilitat muscular, etc. La característica principal d'una hipoventilació no és la hipoxèmia, sinó la resultant acidosi respiratòria causada per l'increment en la pressió parcial de CO₂.
* Difusió inadequada d'oxigen a través de l'alvèol, fonamentada en la Llei de Fick.
* Desequilibri de la ventilació-perfusió, molt freqüent en persones amb malaltia pulmonar i insuficiència respiratòria.
* Curtcircuit "dreta-esquerra" o shunt. Ocorre quan hi ha transferència de sang desoxigenada venosa a l'arterial oxigenada sense passar per l'intercanvi gasós alveolar. És l'única hipoxèmia que no pot ser corregida amb l'administració d'oxigen al 100%.

## Efectes

La baixa concentració d'oxigen a la sang es tradueix en una deficient alliberament d'oxigen en els teixits i depenent dels òrgans involucrats, la hipòxia resultant pot causar:
* Sistema nerviós central: baix rendiment mental, incloent la memòria i l'habilitat de resoldre problemes mentals, com la matemàtica. També poden ocórrer alteracions de la personalitat i trastorns de la consciència.
* Sistema respiratori: els receptors carotidis i aòrtics estimulen, com a conseqüència d'una disminució de la concentració d'oxigen a sang, la hiperventilació i en augmentar la freqüència respiratòria s'incrementa l'oxigen sanguini.

## Referències

* ↑ «Hipoxèmia». Gran Enciclopèdia Catalana. Barcelona: Grup Enciclopèdia Catalana.
* ↑ Hipoxemia e hipoxia. Universidad Católica de Chile. Arxivat 2015-12-25 a Wayback Machine.
* ↑ MedlinePlus - Hipoventilació.
* ↑ Pontifícia Universitat Javeriana de Bogotà - Facultat de Medicina. «Fisiologia Pulmonar». Arxivat de l'original el 2004-08-14. [Consulta: 7 juny 2011].
* ↑ Universitat Catòlica de Xile.
# Partei für Freiheit und Fortschritt

Partei für Freiheit und Fortschritt (Partit per la Llibertat i el Progrés, PFF) és un partit polític de la Comunitat Germanòfona de Bèlgica, filial del Mouvement Réformateur, d'ideologia liberal. Compta amb dos consellers al Consell provincial de Lieja i a les eleccions regionals belgues de 2004 va obtenir 5 escons al parlament germanòfon, i té com a ministres al govern regional Isabelle Weykmans i Bernd Gentges.
# East Side

East Side és una sèrie de televisió dramàtica israeliana, que es va estrenar el 19 de febrer de 2023 al Kan 11. La primera temporada va acabar el 21 de març de 2023 i la sèrie es va renovar per a una segona temporada. S'ha doblat i subtitulat al català per a FilminCAT.
La sèrie va ser creada per Yael Rubinstein-Nitzan i Yossi Madamoni i dirigida per Evgeny Ruman.
Gefen Kaminer, que interpreta el personatge de Maya Ben Dahan a la sèrie, una noia amb necessitats especials, és la primera dona autista a Israel que interpreta un personatge de l'espectre en una sèrie de televisió.

## Referències

* ↑ «פרסום ראשון: "איסט סייד" חודשה לעונה שנייה», 23-03-2023. [Consulta: 18 gener 2025].
* ↑ «East Side». Goita què fan, ara!. [Consulta: 18 gener 2025].
* ↑ acttv «יהודה לוי לוהק לתפקיד ראשי בסדרה "איסט סייד" שתעלה בכאן 11 - זצ» (en hebreu). זצ, 14-02-2022. Arxivat de l'original el 2024-05-24.
* ↑ «הצעירה האוטיסטית שתעשה היסטוריה על המסך» (en hebreu). [Consulta: 18 gener 2025].
# Oromerícids

Els oromerícids (Oromerycidae) són una família extinta de mamífers artiodàctils que visqueren a Nord-amèrica durant l'Eocè, fa entre 37 i 46,2 milions d'anys. Se n'han trobat restes fòssils al Canadà i els Estats Units. Eren parents propers dels primers camèlids i, de fet, durant molt de temps foren classificats en el si d'aquesta altra família. Eren aproximadament igual de grossos que cèrvids de mida petita a mitjana i presumiblement brostejaven pels boscos. Desaparegueren en l'extinció de l'Eocè-Oligocè, incapaços d'adaptar-se als ecosistemes més oberts que dominarien l'Oligocè.

## Referències

* 1 2 Entrada «Oromerycidae» de la Paleobiology Database (en anglès). [Consulta: 24 maig 2024].
* 1 2 Prothero, 2017, p. 172.
* ↑ Rose, 2006, p. 301.

## Bibliografia

* Prothero, D. R. The Princeton Field Guide to Prehistoric Mammals (en anglès). Princeton University Press, 2017. ISBN 978-0-691-15682-8.
* Rose, K. The Beginning of the Age of Mammals (en anglès). Johns Hopkins University Press, 2006. ISBN 0801884721.
# Kàmenka (Mordòvia)

Kàmenka - Каменка (rus) - és un poble de la República de Mordòvia, a Rússia, segons el cens del 2010 tenia 253 habitants, pertany al municipi de Kozlovka.

## Referències

* ↑ И. К. Инжеватов. Топонимический словарь Мордовской АССР. Мордовское книжное издательство, 1987.
# Joan Vives i Borrell

Joan Vives i Borrell (Castellar del Vallès, 1884-1960) va ser un poeta, narrador i dramaturg català.
Assidu dels certamens literaris, on obtingué nombrosos premis, va ser col·laborador de Catalunya Artística, Joventut, De Tots Colors, La Escena Catalana, La Renaixença, El Poble Català, Estil, La Nación, El Correo Catalán, entre d'altres, i redactor d'El Poble Català, Catalònia, Art i Cultura, Ruta Nova, Festa i a La Publicitat. Publicà els reculls de narracions Siluetes rusticanes (1914), aplec dels contes apareguts a la secció literària de La Renaixença, Croquis vallesans, al número 75 de la col·lecció La Novel·la Nova, i Evocacions. Impressions i estudis (1920); i els de poemes Preludislírics (1920), L'horitzó interior (1921), La pròdiga emoció (1932), L'imperi autèntic (1934), Refugi perdurable (1934) i Poesies, al número 353 de la col·lecció Lectura Popular.
Va escriure guions per a pel·lícules i les comèdies Pallassos de tot l'any, La sort no és de qui la busca, Camí de l'amor, camí de la glòria i Perfum de roses (1907). Durant la Primera Guerra Mundial es va distingir per les seves campanyes aliadòfiles, especialment al periòdic Justícia.

## Referències

* ↑ «Joan Vives i Borrell | enciclopèdia.cat». [Consulta: 27 abril 2020].
* 1 2 «Joan Vives i Borrell (1884- 1960): història d'un retorn». [Consulta: 27 abril 2020].
# Mericoidodòntids

Els mericoidodòntids (Merycoidodontidae) són una família extinta de mamífers artiodàctils que visqueren a Nord-amèrica entre l'Eocè mitjà i el Miocè superior. Se n'han trobat restes fòssils al Canadà, els Estats Units i Mèxic. Eren més derivats i diversos que els agrioquèrids, l'altra família de mericoidontoïdeus. Tenien un aspecte físic que recordava els porcs, amb una mida que anava des de la grandària d'una llebre fins a la d'un porc. Eren animals majoritàriament folívors que de tant en tant menjaven herba.

## Referències

* 1 2 Entrada «Merycoidodontidae» de la Paleobiology Database (en anglès). [Consulta: 9 juliol 2023].
* ↑ Rose, 2006, p. 300.

## Bibliografia

* Rose, K. The Beginning of the Age of Mammals (en anglès). Johns Hopkins University Press, 2006. ISBN 0801884721.
# Schleswigsche Partei

El Schleswigsche Partei (Partit Slesvigès) és un partit polític representatiu de la minoria alemanya de Dinamarca, els Alemanys de Jutlàndia Meridional. Va tenir presència al Folketing danès de 1920 al 1939, i novament de 1953 a 1964, on el representant fou Hans Schmidt, però després de les eleccions de 1964. Té una organització jovenil, Junge Spitzen.
No va obtenir representació a les eleccions de 1968 i de 1971, i a les de 1973, 1975 i 1977 va presentar-se dins les llistes del Centrum-Demokraterne a Sønderjylland. El 2001 va obtenir 4.417 vots i té representació als municipis de Sønderborg, on va obtenir 874 vots (2,0%) i un regidor, Tønder, on va treure 978 vots (4,4%) i un regidor, i Aabenraa (Apenrade), on obté 2.002 vots (5,9%) i dos consellers.
A les eleccions per l'Assemblea del Districte de 2001, el partit va obtenir 4.417 vots. Durant el període electoral 2001–2006 va obtenir representació a 5 dels 23 municipis de Nordschleswig: Tinglev (Tingleff), Tønder (Tondern), Højer (Hojer), Aabenraa (Apenrade) i Løgumkloster (Lügumkloster).

## Enllaços externs

* Schleswigsche Partei
* Junge Spitzen Arxivat 2020-10-22 a Wayback Machine.
# Corba característica de funcionament del receptor

Una corba característica de funcionament del receptor, o corba ROC, és una gràfica que il·lustra la capacitat de diagnòstic d'un sistema de classificació binària a mesura que es varia el seu llindar de discriminació. El mètode es va desenvolupar originalment per als operadors de receptors de radar militars a partir de 1941, cosa que va donar lloc al seu nom.

## Descripció

La corba ROC es crea traçant la taxa de veritables positius (TPR) contra la taxa de falsos positius (FPR) a diversos paràmetres de llindar. La taxa de veritables positius també rep el nom de sensibilitat, reclam o probabilitat de detecció, mentre que a la taxa de falsos positius també es coneix com a especificitat o probabilitat de falsa alarma. La corba ROC també es pot pensar com una gràfica de la potència en funció de l'error de tipus I de la regla de decisió (quan el rendiment es calcula només a partir d'una mostra de la població, es pot considerar com a estimadors d'aquestes quantitats). La corba ROC és, per tant, la sensibilitat en funció de l'especificitat. En general, si es coneixen les distribucions de probabilitat tant per a la detecció com per a la falsa alarma, la corba ROC es pot generar traçant la funció de distribució acumulada (àrea sota la distribució de probabilitat de $-\infty$ al llindar de discriminació) de la probabilitat de detecció en l'eix y enfront de la funció de distribució acumulada de la probabilitat de falsa alarma a l'eix x.
L'anàlisi ROC proporciona eines per seleccionar models possiblement òptims i descartar-ne els subòptims independentment (i abans d'especificar el context) de costos o la distribució de classes. L'anàlisi ROC està relacionada d'una manera directa i natural amb l'anàlisi de cost-benefici de la presa de decisions de diagnòstic.

## Espai ROC

L'àrea sota la corba ROC, també anomenada espai ROC, representa la capacitat discriminatòria del model. El seu valor va de 0 a 1, on un valor de 1 indicaria un model perfecte, mentre que un valor de 0.5 indica que el model no és millor que un classificador a l'atzar.

## Referències

* ↑ «Receiver Operating Characteristic - an overview | ScienceDirect Topics» (en anglès). ScienceDirect, 2014. [Consulta: 31 octubre 2022].
* ↑ Hajian-Tilaki, Karimollah «Receiver Operating Characteristic (ROC) Curve Analysis for Medical Diagnostic Test Evaluation» (en anglès). Caspian Journal of Internal Medicine, 4, 2, Spring 2013.
* ↑ «Detector Performance Analysis Using ROC Curves - MATLAB & Simulink Example» (en anglès). MathWorks. [Consulta: 11 agost 2016].
* ↑ «Receiver Operating Characteristic (ROC) Curve: Definition, Example» (en anglès). Statistics How To, 28-08-2016. [Consulta: 31 octubre 2022].
* ↑ «Receiver Operating Characteristic (ROC)» (en anglès). SciKit Learn. [Consulta: 31 octubre 2022].
* ↑ Hanley, JA; McNeil, BJ «The meaning and use of the area under a receiver operating characteristic (ROC) curve». Radiology, 143, 1, 1982, pàg. 29-36. PMID: 7063747.
# Irradiància

La irradiància és la magnitud utilitzada per descriure la potència incident per unitat de superfície de tota mena de radiació electromagnètica. En unitats del sistema internacional es mesura en W/m².
A electromagnetisme es defineix la irradiància com el valor de la intensitat energètica mitjana d'una ona electromagnètica en un punt donat i es calcula com el valor mitjà del vector de Poynting.
La irradiància serveix de base per a la definició de magnituds físiques similars, entre les quals la radiància (energia emesa per unitat de superfície i per unitat d'angle sòlid) és la més utilitzada.
També la utilitza per definir la constant solar, quantitat d'energia solar que arriba a l'atmosfera superior de la Terra per unitat de superfície i temps. El seu valor és de 1.367 W/m² segons l'escala del World Radiation Reference Centre (WRRC), de 1373 W/m² segons l'Organització Mundial de Meteorologia (WMO de les seves sigles en anglès) o de 1353 W/m² segons la NASA.

## Unitats

Unitats de fotometria del SI :
| Magnitud | Símbol | Unitat del SI | abeura. | Notes |
| Energia lluminosa | Q $_v$ | lumen segon | lm·s | A vegades es fa servir la denominació Talbot, aliena al SI |
| Flux lluminós | F | lumen (= cd·sr) | lm | Mesura de la potència lluminosa percebuda |
| Intensitat lluminosa | I $_v$ | candela (= lm/sr) | cd | Una Unitat bàsica del SI |
| Luminància | L $_v$ | candela per metre quadrat | cd/m $^2$ | A vegades es fa servir la denominació nit, aliena al SI |
| Il·luminació | E $_v$ | lux (= lm/m $^2$) | lx | Usat per mesurar la incidència de la llum sobre una superfície |
| Emitància lluminosa | M $_v$ | lux (= lm/m $^2$) | lx | Usat per mesurar la llum emesa per una superfície |
| Eficàcia lluminosa | | lumen per watt | lm/W | Raó entre flux lluminós i flux radiant |
En altres sistemes d'unitats, l'energia lumínica es pot expressar en unitats d'energia.

## Referències

* ↑ Ribas, Ignasi. Solar and Stellar Variability: Impact on Earth and Planets, Proceedings of the International Astronomical Union, IAU Symposium. 264, febrer 2010, p. 3–18. DOI 10.1017/S1743921309992298. «The Sun and stars as the primary energy input in planetary atmospheres»

## Enllaços externs

* = GIS que conté dades de la irradiància solar (i un altre paràmetres) de tota la Unió Europea